**Z0**

**Ibrány Város Önkormányzata Képviselő-testülete**

**5/2015. (II.27.) önkormányzati rendelete**

**az államháztartáson kívüli forrás átvételéről és átadásáról**

Ibrány Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva az államháztartáson kívüli forrás átvételéről és átadásáról az alábbi önkormányzati rendeletet alkotja.

**I. Fejezet**

**Általános rendelkezések**

**A rendelet hatálya**

**1. §**

(1) A rendelet személyi hatálya kiterjed az államháztartás körébe nem tartozó jogi személyekre és jogi személyiséggel nem rendelkező szervezetekre (a továbbiakban együtt: támogatott).

(2) A rendelet tárgyi hatálya kiterjed minden, az államháztartáson kívüli forrás átvételére és – a (3) bekezdésben meghatározott kivétellel – az önkormányzat által államháztartáson kívülre nyújtott pénzbeli támogatásra.

(3) A rendelet tárgyi hatálya nem terjed ki a tárgy szerinti külön önkormányzati rendeletekben meghatározott támogatásokra, így különösen a szociális ellátásokra, a szociálisan rászorultak részére megállapított pénzbeli támogatásokra, az ösztöndíjakra, a lakáscélú támogatásokra, valamint közfeladat ellátására kötött megállapodás keretében átadott pénzeszközökre.

**Értelmező rendelkezések**

**2. §**

(1) Jelen rendelet alkalmazásában államháztartáson kívüli forrás a természetes személyek és az államháztartás körébe nem tartozó jogi személyek és jogi személyiséggel nem rendelkező szervezetek (a továbbiakban együtt: szervezet) részére átadott, illetve tőlük kapott pénzeszköz.

(2) Támogatásnak minősül: az önkormányzat által saját költségvetési bevétele terhére, valamint az államháztartás egyéb alrendszereiből az önkormányzaton keresztül bármilyen jogcímen nyújtott nem normatív, céljellegű, működésre és fejlesztésre adandó (nem szociális ellátás) pénzbeli juttatás.

(3) A céljellegű támogatás lehet:

1. eseti jellegű, amely meghatározott működési vagy fejlesztési feladat ellátásához, cél megvalósításához nyújt anyagi hozzájárulást,
2. általános működési célú támogatás, ami a támogatott (az önkormányzat tulajdonosi részesedéssel rendelkező gazdasági társaságai, továbbá civil szervezetek) működéséhez biztosít pénzbeli támogatást.

**II. Fejezet**

**Államháztartáson kívüli forrás átadására vonatkozó szabályok**

**Az átadott támogatás forrása**

**3. §**

Az önkormányzat tárgyévi költségvetési rendeletében határozza meg azon költségvetési előirányzatait, melyek terhére céljelleggel támogatást nyújt.

**A támogatás nyújtásának alapelvei, a támogatás odaítélése**

**4. §**

(1) A támogatások odaítéléséről – a (2) bekezdés figyelembe vételével – a tárgyévi költségvetési rendeletben foglaltak alapján a képviselő-testület, a polgármesteri keret terhére nyújtott támogatások odaítéléséről a polgármester, a képviselő-testület bizottságai rendelkezésére álló támogatási keretek felosztásáról az illetékes szakbizottság (a továbbiakban együtt: támogatást nyújtó) dönt.

(2) Támogatásban részesülhet az a támogatott,

1. amelynek javára az önkormányzat mindenkori költségvetési rendeletének előirányzatában címzett támogatás került megállapításra,
2. amely szervezet az önkormányzathoz a támogatás iránt – a (3) bekezdésben foglaltaknak megfelelő – kérelmet nyújtott be,
3. a korábban kapott támogatással határidőre, hitelesített bizonylatokkal elszámolt, és
4. amelynek a helyi és állami adóhatósággal szemben lejárt tartozása nincs.

(4) A céljellegű támogatási kérelmek az 1. melléklet – Pályázati adatlap – kitöltésével nyújthatók be, az abban foglalt tartalmi és formai követelményekkel. A Pályázati adatlap mellé csatolni kell a rendelet 2. mellékletében található nyilatkozatot, és amennyiben érintettség áll fenn, úgy a 3. melléklet szerinti közzétételi kérelmet.

(5) A kérelmet a polgármesterhez címezve lehet benyújtani.

(6) A támogatásra vonatkozó döntésnek tartalmaznia kell a támogatott nevét, a támogatás összegét, valamint a támogatás célját.

**A támogatási megállapodás**

**5. §**

(1) Az önkormányzat által nyújtott céljellegű, fejlesztési vagy működési célú támogatások esetén – értékhatárra vonatkozó korlátozás nélkül – a támogatás folyósítására megállapodást kell kötni a támogatottal.

(2) A megállapodásnak tartalmaznia kell (4. melléklet):

1. a megállapodó felek megnevezését, címét, képviseletében eljáró személyeket,
2. a forrás nyújtásáról szóló döntés számát,
3. a forrás összegét,
4. a forrás felhasználásának célját,
5. a forrás felhasználásának feltételeit,
6. a pénzügyi teljesítést,
7. a teljesítés ütemezését,
8. a nem cél szerinti felhasználás esetén a visszatérítési kötelezettséget, a visszatérítés időpontját, időtartamát és feltételeit,
9. a pénzügyi elszámolás módját, helyét és idejét (működési támogatásról lehetőleg a tárgyévet követő év január 31-ig, a felhalmozási célú felhasználásokról az elszámolási határidőt a teljesítéshez kapcsolódóan kell meghatározni),
10. a megállapodásban vállalt kötelezettségek nem teljesítésének következményeit.

(3) A támogatási megállapodásban rendelkezni kell arról is, hogy a támogatást a támogatott részére történő átutalás időpontjától a Ptk. szerinti késedelmi kamattal növelten kell visszafizetni, amennyiben a támogatott nem tud megfelelően elszámolni a támogatás felhasználásáról.

(4) A támogatott a kapott támogatási összeget kizárólag a támogatási megállapodásban megjelölt célokra fordíthatja, és más személy vagy szervezet részére támogatásként tovább nem adhatja.

(5) A támogatási megállapodás aláírására a polgármester jogosult.

(6) A támogatást a támogatási megállapodás mindkét fél általi aláírását követően készpénzben az Önkormányzat házipénztárából, vagy az OTP Bank Nyrt-nél vezetett 11744003-15732262 számú bankszámlájáról átutalással lehet teljesíteni.

(7) A fel nem használt támogatást a támogatottnak az önkormányzat számlájára vissza kell fizetnie.

(8) A támogatás célnak megfelelő felhasználását az önkormányzat jogosult a helyszínen ellenőrizni.

**Az elszámolás**

**6. §**

(1) A nyújtott támogatás célnak megfelelő, jogszerű felhasználásáról a támogatott köteles a támogatási megállapodásban foglalt határidőig elszámolni az alábbiak szerint:

1. **Eseti támogatások:**

A támogatott köteles az elszámoláshoz az alábbi dokumentumokat becsatolni:

* 1. kitöltött elszámoló lap (5. melléklet),
  2. a támogatott képviselője által hitelesített számlamásolatok (az elszámolásban feltüntetett és csatolt bizonylatmásolatok eredeti példányain szükséges feltüntetni a támogatót, a határozatszámot, a támogatás jogcímét),
  3. a beszerzés megvalósítására megkötött szerződés, megrendelés vagy megállapodás 1-1 eredeti vagy a támogatott képviselője által hitelesített példánya
  4. építési munkák esetén a beszerzés tárgyára vonatkozó tételes költségvetés, mint szerződéses melléklet
  5. egyéb feltételek (pl. építési beruházás esetén a felelős kivitelezői nyilatkozat, műszaki átadási jegyzőkönyv, szolgáltatás megrendelése és árubeszerzés esetén teljesítésigazolás)

1. **Általános működési célú támogatások:**

A támogatás szabályszerű felhasználásának ellenőrizhetősége érdekében a támogatott köteles az önkormányzati támogatásról számvitelében elkülönített nyilvántartást vezetni.

A támogatott köteles az elszámoláshoz az alábbi dokumentumokat becsatolni:

* 1. az éves gazdálkodását és működését bemutató szöveges és számszaki beszámoló,
  2. az önkormányzati támogatás felhasználását dokumentáló főkönyvi kivonat, naplófőkönyv kivonata stb.

Amennyiben az elkülönített nyilvántartás feltételei nem biztosítottak, úgy a támogatott a támogatás elszámolását az eseti támogatások elszámolására előírt módon köteles teljesíteni.

(2) A pénzügyi beszámoló a pénzügyi elszámolás szöveges részletezése, magyarázata, melyben ki kell térni a támogatott működés, tevékenység, program, rendezvény teljes költségvonzatának ismertetésére, a rendelkezésre álló önerő részletezésére, valamint a támogatás felhasználására.

(3) A szakmai beszámoló tartalmazza a támogatási megállapodásban vállalt kötelezettség teljesítéséről szóló értékelést, az elért eredményeket.

(4) Az elszámolási határidő minden támogatott esetében a támogatás kifizetését követő év január 31-e.

(5) A támogatott különösen indokolt esetben kérheti az elszámolási határidő meghosszabbítását, vagy a célra fel nem használt támogatási összeg más célú hasznosítását. A kérelmet írásban kell benyújtani a támogatást nyújtónál, legkésőbb az eredeti elszámolási határidő lejártáig.

(6) A benyújtott elszámolásokat az Ibrányi Polgármesteri Hivatal Pénzügyi és Városfejlesztési irodájának megbízott dolgozója ellenőrizni köteles, hogy a felhasználás a célnak megfelelően és jogszerűen történt-e. A tartalmi és számszaki ellenőrzés tényét és annak elfogadását a benyújtott elszámoláson, illetve a beszámolón dokumentálni kell.

(7) Az ellenőrzést követően az elszámolás elfogadásáról az 5 millió forintot meghaladó támogatás esetében a képviselő-testület, egyéb esetben átruházott hatáskörben a polgármester dönt.

(8) Ha a támogatott a megállapodásban foglalt elszámolási határidőig nem, vagy nem szabályos módon számolt el a támogatás felhasználásáról az 5. § (3) bekezdés rendelkezéseit kell alkalmazni.

(9) A fel nem használt támogatást a támogatott köteles az önkormányzat számlájára visszafizetni.

(10) Az Ibrányi Polgármesteri Hivatal Pénzügyi és Városfejlesztési Irodája ellenőrzést végezhet az Önkormányzat költségvetéséből juttatott támogatások felhasználásával kapcsolatosan a támogatottnál.

(11) Az elutasított, vagy a részben elutasított elszámolás esetén a támogatott köteles a támogatási összeget, vagy a támogatási összegnek az elszámolás el nem fogadott részére eső összegét az önkormányzat számlájára visszafizetni.

**A támogatási megállapodás módosítása, elállás a megállapodástól**

**7. §**

(1) A támogatást nyújtó a megállapodástól eláll, amennyiben a támogatott valótlan adatot szolgáltatott.

(2) A támogatási megállapodás módosítására a támogatott írásbeli kérelme alapján kerül sor. Módosításnak minősül különösen az elszámolási határidő meghosszabbítása.

**Nyilvántartás és közzététel**

**8. §**

(1) A támogatásokról és a számadási kötelezettség teljesítéséről az Ibrányi Polgármesteri Hivatal Pénzügyi és Városfejlesztési Irodája a támogatást nyújtók szerint köteles nyilvántartást vezetni. A nyilvántartásnak tartalmaznia kell a támogatott nevét, címét, a támogatást nyújtó megnevezését, a támogatott képviselőjének nevét, a támogatás összegét és célját, az átutalás/kifizetés idejét, a támogatás célszerinti felhasználása elszámolásának határidejét, az elszámolás időpontját, valamint az elszámolás és bizonylat fellelhetőségét, a bizonylat számát.

(2) Az információs önrendelkezési jogról és az információszabadságról szóló 2011. évi CXII. törvény rendelkezései alapján az önkormányzat költségvetéséből nyújtott nem normatív, céljellegű, működési és fejlesztési támogatások kedvezményezettjeinek nevére, a támogatás céljára, összegére, továbbá a támogatási program megvalósítási helyére vonatkozó adatokat a város honlapján közzé kell tenni.

(3) A közzétételt a támogatásról szóló döntés meghozatalát követő hatvan napon belül kell megtenni.

(4) A közzétételért a döntés, vagy a támogatási megállapodás előkészítéséért felelős szervezeti egység köteles gondoskodni.

**III. Fejezet**

**Államháztartáson kívüli forrás átvételére vonatkozó szabályok**

**9. §**

(1) Az államháztartáson kívüli forrás átvételénél vizsgálni kell az átvétel következményeként az Önkormányzatnál esetlegesen felmerülő kiadásokat, a pénzeszköz átvétel következményeit.

(2) Az államháztartáson kívüli forrás átvételéről

1. 100.000.- Ft-ot meg nem haladó összeg esetén a polgármester dönt, kivéve az alapítvány forrás átvételét,
2. 100.000.-Ft-ot meghaladó összeg, valamint az alapítványi forrás átvétele esetén a forrás átvételéről a képviselő-testület dönt.

(3) Az államháztartáson kívüli forrás átvételéről szóló megállapodást a polgármester köti meg.

**IV. Fejezet**

**Záró rendelkezések**

**10. §**

(1) Jelen rendelet 2015. március 1-jén lép hatályba, s rendelkezéseit a 2015. év folyamán már megállapított támogatások tekintetében is alkalmazni kell.

**Ibrány, 2015. február 23.**

**Berencsi Béla Bakosiné Márton Mária**

**polgármester jegyző**